Ænes
Store norske leksikon,Geografi,Norges geografi,Vestland,Kvinnherad
Ænes er et sogn i Kvinnherad kommune, Vestland fylke. Det ligger omkring Maurangsfjorden, som skjærer seg inn i retning vest–øst midt på Folgefonnhalvøya. Sognet har 234 innbyggere (2019).
Kirkestedet Ænes ligger sør for munningen av Maurangerfjorden. Ænes kirke, som første gang er nevnt i 1360, ligger uvanlig vakkert til. Bøene er flate og fruktbare, furuskogen tett, og det vokser eik og andre løvtrær. I Ænesdalen, som fører sørover fra kirkestedet, er det terrasser etter gamle strandlinjer 97 meter over havet.På Ænes bodde det, ifølge P. A. Munch, i tidlig middelalder en mektig lendmannsætt. Den eide blant annet de tre adelige setegårdene Mel, Hatteberg og Seim lenger sør i Kvinnherad, som på 1600-tallet ble kjernen i baroniet Rosendal. Gaut Jonssøn, som døde i 1270, var under Håkon 4 Håkonsson og Magnus 6 Lagabøte en av landets mektigste og mest innflytelsesrike menn. Slektens siste kjente mann var sysselmann på Færøyene, Greip Ivarsson til Hatteberg. Han døde etter 1399. Nyere forskning knytter imidlertid slekten til Urnes i Sogn. Navnet Førsteleddet har usikker betydning og kan være fra norrønt æðr, 'ærfugl', jamfør Evanger for en alternativ tolkning. Kart  Les mer i Store norske leksikon Vestland